הותר לפרסום כי מסתערבי משמר הגבול סיכלו לפנות בוקר הברחת סמים גדולה בגבול ישראל מצרים.
במשך שעות פעלו הלילה המסתערבים בגזרת הגבול, במטרה לסכל הברחת סמים גדולה. לפנות בוקר הבחינו הלוחמים בשלושה כלי רכב ישראלים שהגיעו לקרבת הגבול ומהם ירדו שני חשודים במטרה להעמיס על גבי רכבים חבילות שהכילו חומר החשוד כסם. מהצד המצרי של הגבול עמלו 25 מבריחים בטיפוס על סולמות והשלכת החבילות לצידו הישראלי של הגבול.
לאחר שהושלכו שלוש חבילות מהצד המצרי הורה מפקד המסתערבים ללוחמיו לפעול לסיכול ההברחה, תוך שימוש באמצעי לחימה מיוחדים שהביאו לעצירת אחד הרכבים. ברכב נמצאו מספר חבילות שהכילו חומר החשוד כסם ובסריקות במקום אותרו 24 חבילות שהכילו חומר החשוד כהידרו ושק מלא בחשיש, במשקל כולל של כ-300 ק"ג ובשווי מיליוני שקלים. בזירה נתפסו ראיות וממצאים ונפתחה חקירה.
במשמר הגבול מדגישים כי "מדובר בפעילות סיזיפית שעלולה להימשך מספר ימים בהם נטמעים המסתערבים בשטח וממתינים להברחה ולשעת פקודה". "סיכול מוצלח של הברחה כפי שביצענו הלילה מפצה על שעות ארוכות של פעילות בתנאי מזג אוויר קשים. אנו חשים בסיפוק גדול שהצלחנו למנוע מהסמים הללו להיכנס לארץ ולהגיע לאזרחי ישראל", הוסיף מפקד הפעילות של המסתערבים.